Matovič, Igor, podpredseda vlády a minister financií SR (2021-12-08):
Ďakujem pekne. O tomto návrhu zákona v podstate sa tu... alebo v úmysle extrémne rýchlo spôsobiť nárast počtu zaočkovaných dôchodcov tu rozprávame v podstate tretí týždeň. Svojím spôsobom ma to veľmi mrzí, lebo s touto ideou som prišiel prvýkrát pred viac ako dvomi týždňami v pondelok a odvtedy každý deň nám v priemere zomiera 80 ľudí a akoby sme nemali schopnosť vyhodnocovať priority a veľakrát možno pozeráme na nie podstatné veci a nepozeráme na ten prioritný cieľ, a to je ochrana zdravia a životov. Okej, dnes je na stole kompromis, s ktorým, poviem, ja som veľmi spokojný, lebo z pohľadu toho, že či to fungovať bude, si myslím, že či dáme 500 eur dôchodcovi v poukážkach, ktoré môže minúť následne v službách najviac dotknutých sektorov, alebo 300 eur keš alebo v hotovosti, efekt alebo motivácia môže byť veľmi podobná, a teda tým pádom myslím si, že toto opatrenie bude veľmi účinné. Druhá vec je, že áno, mrzí ma, to poviem hneď na začiatok, že sme nenašli dobrú vôľu medzi sebou, aby sme 500 miliónmi eur pomohli práve tým dotknutým prevádzkam, dotknutým podnikateľom, veľakrát malým, stredným podnikateľom, živnostníkom, ktorí mnohí z nich si otvorili reštauráciu a holt, prišiel covid a dostali prvú ranu, druhú ranu, tretiu ranu a mnohí z nich uvažujú nad tým, že tie svoje prevádzky zatvoria. Schémy pomoci, ktoré bežia, sú pre nich nie práve zrejme dostatočné počas tretej vlny. A hovorím, preto ma mrzí, že sme nedokázali urobiť ústretový krok voči reštauráciám, penziónom, hotelom, všetkým kultúrnym prevádzkam, koncertom, festivalom alebo iným službám, kaderníčkam, holičkám, pedikúram, manikúram a podobným službám, ktoré sa mali práve, u ktorých mali skončiť tieto peniaze. Päťsto miliónov eur nie je málo. Päťsto miliónov eur je približne 35 % výpadku tržieb týchto dotknutých subjektov a mohli sme im takto veľmi intenzívne pomôcť. Samozrejme, by sme si vedeli nastaviť pravidlá tak, aby to bola pridaná hodnota, aby to boli aj pridané tržby pre nich, napríklad v prípade ubytovania by sme vylúčili letnú sezónu, aby teda to nebolo o tom, že tí, čo v lete tam by tak či tak išli, iba zrazu použijú babkin poukaz. Čiže bolo to čisto len a len na nás, aby sme sa rozhodli, aby tá pomoc bola čo najefektívnejšia, aby mali z nej čo najväčší úžitok. A hovorím, veľmi ma mrzí, že v tejto sále sa nenašlo stopäťde... alebo teda sa nenašlo viac jako 72, či koľko hlasov sme mali v hlasovaní o posunutí do skráteného konania, o posunutie do prvého čítania a že len 72 ľuďom záležalo na tom, aby sme tých 500 miliónov eur presmerovali tým najviac dotknutým subjektom. Na začiatok hovorím, táto časť ma mrzí, ale teraz pozerajme dopredu. Návrh, ktorý síce dnes formálne, o ktorom rokujeme, o ktorom rokovali výbory, hovorí stále o 500 eurách pre dôchodcov cez poukážky, ale zároveň vieme, že dnes v tejto sále už existuje väčšina poslancov, ktorí sú ochotní podporiť posunutie návrhu vlastne do druhého, pardon, teda do tretieho čítania v podobe, že dôchodcov budeme motivovať 300 eurami v hotovosti za to, keď absolvujú očkovanie treťou dávkou, a tie podmienky včera boli zverejnené. Myslím si, že tento spôsob motivácie fungovať bude. Myslím si a hovorím to aj z tohto miesta, že hlboko sa mýlia tí komentátori, mnohí múdrejší od múdrejších, ktorí hovoria, že či už 500 eurami, alebo 300 eurami nebudeme schopní motivovať ani len tisícku ľudí, že takéto motivácie nefungujú, a na konci, keď tento návrh zákona prijmeme, uvidíme sami, že to bolo dobré rozhodnutie. S týmto do tohoto rozhodnutia idem, s týmto sa snažím toto rozhodnutie, toto opatrenie cez vládu, koalíciu a následne aj parlament pretlačiť, lebo jediné by nás na začia... na konci malo zaujímať, koľko životov zachránime. Koľko zachránime spoločnou snahou, koľko zdravia ochránime, ako si zmenšíme stres v nemocniciach, ako zabránime hospodárskym škodám zavretých prevádzok, lebo sami vieme, že čím väčší stres v nemocniciach, tým väčšia hrozba lockdownov a iných ochranných opatrení, ktoré spôsobujú hospodárske škody následne tým podnikateľom, spôsobujú výpadky príjmov v štátnom rozpočte alebo teda vo verejných financiách. Návrh, ktorý predkladám, ale teda s vedomím aj následnej zmeny cez prvé čítanie alebo, pardon, cez pozmeňujúci návrh, teda s vedomím zmeny na 300 eur keš, je zodpovedný voči verejným financiám. Lebo je omnoho lepšie zaplatiť za motiváciu dôchodcov dnes, ako následne zaplatiť dvoj-, trojnásobok za ich liečenie v nemocnici a za náhrady škôd dotknutým podnikateľom, ktorí doplatia na to, že sme nemali odvahu takéto opatrenie urobiť. Ja si dovolím zopakovať len tých pár čísel, ktoré som komunikoval aj v, pri skrátenom legislatívnom konaní, a to je, že za november sme mali 1 184 mŕtvych a z toho 1 066 bolo ľudí 60+, to je 90 %. Od začiatku pandémie do minulého piatka bolo 14 434 mŕtvych a z toho 12 890 ľudí 60+. Opäť 90 %. UHP vypočítalo spoločenskú hodnotu zaočkovania jedného dôchodcu 60+ na 12 700 eur. Náklady na liečenie v priemere jedného 60+, ale podotýkam, že to nie sú nemocničné náklady, to sú aj teda iné náklady, aj vyšetrenie u normálneho lekára a podobne, v priemere 1 300 eur. 300 ľudí sme mali k minulému týždňu na umelej pľúcnej ventilácii. 3 500 ľudí máme dnes v nemocniciach a strop minulý rok bol 3 836. Sme veľmi blízko stropu, sme na, povedzme na 90 % toho, čo sme boli nieže minulý rok, na začiatku tohto roku. 630 pacientov na jednotkách intenzívnej starostlivosti. 36-percentná pozitivita v posledných dňoch. Zároveň napríklad očkovanie jednodávkovou vakcínou Janssen, po šiestich mesiacoch klesá účinnosť očkovania touto vakcínou, po šiestich mesiacoch klesá len na 13 %. Čo to znamená? Nevyhnutne potrebujeme ľudí preočkovať, v tejto kategórii vekovej preočkovať ďalšou dávkou, aby opäť boli čo najviac chránení. Fakty z pohľadu počtu zaočkovaných dôchodcov: 870-tisíc dôchodcov máme zaočkovaných dvomi dávkami. Dnes tomu hovoríme, že plne zaočkovaných, ale vieme zároveň, že už ich po šiestich mesiacoch to očkovanie chráni výrazne menej. Preočkovaných máme skoro 300-tisíc dôchodcov treťou dávkou a stále neočkovaných nám vychádza niečo okolo 380-tisíc dôchodcov nad 60 rokov. Zároveň vieme, že v provincii Gauteng, okolo Pretórie a Johannesburgu v Južnej Afrike, kde vzplanul omikron, počet prípadov rastie z týždňa na týždeň približne plus 2 000 %. Dvetisíc percent! Vieme o tom, že omikronu sa neuchránime a už predpokladám, že dnes na Slovensku je. Ale v situácii a predbežné správy sú také, že bude výrazne viacej infekčný a zrejme bude mať trochu jemnejšie dopady na zdravie a životy. Ale v situácii, keď máme doslova pred prasknutím stav v nemocniciach a máme ich na 90 % naplnené voči tomu, ako sme s pacientami s covidom voči tomu, ako sme boli na začiatku roka, my si žúrku typu omikron nemôžeme dovoliť. Lebo to bude variant, ktorý výrazne viacej ľudí nakazí, nájde si, predpokladám, každého, kto sa voči nebude alebo doteraz sa nerozhodol chrániť. Áno, percentuálne z tých nakazených menej ľudí bude zrejme končiť v nemocniciach. Ale keď nám z toho množstva nakazených ľudí za súčasnej situácie by pribudlo do nemocníc čo i len tisícka ľudí, tak nám nemocnice skolabujú. Obávam sa tohto stavu, a preto predkladám tento návrh zákona, aby sme sa pokúsili takémuto kolapsu nemocníc spoločnými silami zabrániť a urobili všetko pre to, aby sme našich starých rodičov, áno, teda ľudí nad 60 rokov, chránili čo najlepšie, ako vieme. A nech teraz si tu, sa snažíme pred svojimi voličmi v tejto miestnosti komunikovať čokoľvek, ale keď sa pozrieme naozaj na vedecké poznatky, tak vieme, že jediná najúčinnejšia ochrana okrem izolácie, absolútnej izolácie týchto ľudí, ktorú nepovažujem za ochranu, je očkovanie. Takže áno, tento návrh je o mimoriadnej podpore očkovania a predkladám ho ako návrh, ktorý sa svojím spôsobom snaží chytiť zajaca za chvost a dobehnúť zameškané. Dobehnúť to, čo sme mali robiť od začiatku roka, voči ktorému mnohí extrémnym spôsobom bojovali. Bojovali bludmi a hlúposťami, ktoré šírili. Bojovali strašením ľudí z rôznych mikročipov a potratených plodov a podobnými vecami a snažili sa ľudí od očkovania odstrašiť. Obávam sa, že mnohé tieto bludy boli šírené nie preto, že tí ľudia, ktorí ich šírili, boli o tom presvedčení a úprimne presvedčení, ale si uvedomovali, že takéto bludy si nájdu svoje publikum, státisíce ľudí tomu uveria, a spoliehajú sa na to, že nakoniec ich budú voliť. Mrzí ma, že dosiahli svoj cieľ. Dosiahli to, že Slovensko dnes je tretia najmenej zaočkovaná krajina v rámci Európskej únie a máme veľmi slabé výsledky v očkovaní práve starších ľudí. Z tohto pohľadu najviac tej diabolskej práce urobil Robert Fico, lebo veľmi dobre vie, že podstatná časť jeho voličov je práve v skupine nad 60 rokov, a tými bludmi, ktoré šíril, ktoré dovoľuje šíriť tým svojim pusipajtášom v strane, ktorí sa nehanbia prísť do hlavných diskusných relácií a hovoria, že vakcína po dvoch týždňoch neúčinkuje, čo vraj teda jeden smerák tento týždeň v diskusnej relácii na RTVS šíril, tak dosiahli presne ten stav, v ktorom sme, že 400-tisíc dôchodcov nie je chránených a v prípade, ak sem dôjde omikron, títo dôchodci po telefóne dostanú odpoveď: Prepáčte, ste moc starí na to, aby sme vám dali miesto v nemocnici. Tohoto sa dožiť nechcem. Nechcem ďalej žiť v krajine, ktorá sa riadi vojenskou medicínou, kde sa podľa toho, že kto má aký vek, kto má koľko pridružených chorôb, rozhoduje, či niekto dostane ventilátor, alebo nie, kde sa rozhoduje o tom, či o život niekoho bojovať budeme, alebo nie, či už náhodou nie je dosť starý na to, aby nám to za to nestálo. Bohužiaľ, v tejto situácii sme a plnú zodpovednosť za to nesú práve lídri opozičných strán, ktorí tie svoje bludy šírili medzi ľuďmi a, bohužiaľ, mnohí im dobromyseľne uverili. Na nás všetkých ostatných, ktorí v tejto sále sme alebo tu pri hlasovaní budeme, je to, aby sme chránili životy ľudí. Áno, veľakrát tých, ktorí o to vôbec ani nestoja, ktorí v živote nám nebudú veriť naše politické názory a ktorí uverili tomu, že očkovanie jednoducho nie je cesta k tomu, aby zabránili covidu v svojom organizme. Ale je na nás ostatných, aby sme urobili všetko pre to, aby sme ich z náručia týchto bláznov a hlúpych ľudí, ktorí to s týmito ľuďmi nemyslia dobre, akýmkoľvek spôsobom vytrhli a pokúsili sa chrániť ich zdravie, životy a sprostredkovane chrániť psychické doslova zdravie a fyzické sily zdravotníkov v nemocniciach, aby sme chránili majiteľov prevádzok, ktoré trpia na to, že kvôli pár hlúpym politikom dnes musia mať svoje prevádzky zatvorené. Ďakujem veľmi pekne, že tento návrh zákona podporíte, a verím, že nikto z vás nebude mať výčitky svedomia, keď podporí ochranu zdravia tých ľudí, ktorí patria medzi najzraniteľnejších medzi nami. Je to vo verejnom záujme a verím, že nakoniec s odstupom času, keď budete spomínať na toto hlasovanie o tomto návrhu zákona, si poviete, že som rád alebo som rada, že som stála v tej chvíli na dobrej strane dejín. Ďakujem veľmi pekne za podporu tohto zákona. (Potlesk.)